REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/398-15

4. decembar 2015. godine

B e o g r a d

ZAPISNIK

32. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 20. OKTOBRA 2015. GODINE

Sednica je počela u 9 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Radmilo Kostić, Đorđe Čabarkapa, Goran Ćirić, Ivan Karić, Vladimir Marinković i Dejan Čapo.

Sednici su prisustvovali zamenici članova Odbora: Milosav Milojević (zamenik člana Odbora Dragoljuba Zindovića), Goran Vukadinović (zamenik člana Odbora Jelene Mijatović), Slobodan Perić (zamenik člana Odbora Olivere Pauljeskić) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Jelena Mijatović, Aleksandar Jovičić, Olivera Pauljeskić, Novica Tončev, Mladen Grujić i Enis Imamović.

Sednici su, na poziv predsednika, prisustvovali: Željko Sertić, ministar privrede, Marko Obradović i Andrijana Živanović, posebni savetnici ministra privrede, Tamara Jurenić, savetnik ministra privrede, Danijela Vazura, direktor Agencije za licenciranje stečajnih upravnika, Ksenija Milenković, vršilac dužnosti direktora Kancelarije za evropske integracije i Rade Mirković, rukovodilac Grupe u Kancelariji za evropske integracije.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o ulaganjima, koji je podnela Vlada (broj 011-2402/15 od 2. oktobra 2015. godine);

2. Razmatranje Predloga zakona o izmenama i dopunama Zakona o Agenciji za licenciranje stečajnih upravnika, koji je podnela Vlada (broj 011-2241/15 od 21. septembra 2015. godine);

3. Razmatranje Predloga zakona o sporazumnom finansijskom restrukturiranju, koji je podnela Vlada (broj 400-2180/15 od 11. septembra 2015. godine);

4. Razmatranje Predloga zakona o potvrđivanju Sporazuma između Vlade Republike Srbije i Vlade Češke Republike o razvojnoj saradnji, koji je podnela Vlada (broj 011-1024/15 od 16. aprila 2015. godine).

Prva tačka dnevnog reda – **Razmatranje Predloga zakona o ulaganjima**

Odbor je razmotrio Predlog zakona o ulaganjima u načelu i podneo Izveštaj Narodnoj skupštini.

U uvodnim napomenama, Željko Sertić, ministar privrede je istakao da je Zakon o ulaganjima prošao jednu od najvećih i najsnažnijih javnih rasprava u poslednjih nekoliko godina u Srbiji, jer se tiče velikog broja aktera. Zakon ima nekoliko ciljeva, a jedan je stvaranje povoljnog poslovnog okruženja. Stvaranje povoljnog poslovnog ambijenta podrazumeva mnogo širi društveni kontekst nego što je nadležnost jednog ministarstva. Ministarstvo se trudilo da u svom delokrugu uradi sve što je moguće. Istakao je da se moraju poštovati pravila Evropske unije i međunarodnog okruženja, pa je zbog toga uslov reindustrijalizacije, odnosno nove industrijalizacije Srbije, otvorena tržišna privreda, u kojoj će ljudi, kompanije i akcionari biti zaintresovani da otvaraju svoje pogone, fabrike sa novim tehnologijama, zapošljavaju ljude koji imaju znanja i da ih školuju, donose najnovije metode menadžmenta i upravljanja i sve druge stvari koje čine osnovni uspeh održivim na duži rok. Da bi se to postiglo, mora postojati povoljno poslovno okruženje u kome će Srbija kao država garantovati sva prava ulagačima. Kroz predloženi zakon maksimalno su izjednačena domaća i strana preduzeća. U njemu je jasno definisan odnos prema strancima, da mogu da osnivaju svoje firme, da budu jednaki u pravima, obavezama i u svemu što čini ekonomski život sa domaćim ulagačima. Predloženim rešenjima se ostvaruje balans između prava koje dajemo preduzećima da osnivaju svoje kompanije, rade u Srbiji, u nekim slučajevima dobijaju i podsticaje različitih vrsta, ali i obaveza koje moraju da imaju prema našoj zemlji. Dat je jasan institucionalni okvir ko se bavi ulagačima, ko šta radi i ko je za koga odgovoran, od lokalne samouprave do najviših nivoa vlasti. Jedan od najvažnijih ciljeva jeste oživljavanje domaćeg sektora malih i srednjih preduzeća i preduzetnika, pa će se u narednom periodu predlagati rešenja koja će vezivati strane investicije i za domaća preduzeća, jer nema razvoja sektora malih i srednjih preduzeća i preduzetnika bez industrije. Srbiji je potrebna nova i savremena industrija koja može da napravi promenu, da ne budemo samo zemlja koja će davati radnike zato što su relativno jeftini, pa samo tim da privlačimo strane kompanije. Sve ono što se koristi kao resurs kod nas je jeftinije nego u zemljama zapadne Evrope. Zakon o ulaganju definiše šta se podrazumeva pod ulaganjem. Ništa što je iz trgovačkog klasičnog posla ne može da se računa kao ulaganje, niti se mogu računati portfolio ulaganja. Svi ulagači mogu da zasnuju radni odnos sa strancima, mogu steći pravo svojine, službenosti zaloga i drugih stalnih prava na pokretnim stvarima i nepokretnostima. U pogledu eksproprijacije predloženo je pravedna nadoknata za preduzetnike koji zbog eksproprijacije treba da se presele u drugi objekat, zbog manje ostvarenih prihoda. Ulaganja su podeljena na ulaganja od nacionalnog, posebnog i lokalnog značaja. Postoji nekoliko kriterijuma za podsticanje ulaganja, a to su, pre svega broj novih radnih mesta i njihov uticaj na ukupno zapošljavanje u jedinici lokalne samouprave, vrsta i iznos ulaganja u različitim delovima zemlje i delatnostima, uticaj na ukupan spoljno-trgovinski bilans, dugoročnost ulaganja, struktura investicije i kredibilitet i reference ulagača. Predviđeni su zakonski podsticaji koji već postoje, odnosno državna pomoć kroz poreske podsticaje i olakšice, carinske povlastice i sistem obaveznog socijalnog osiguranja. Zakon o ulaganjima ni na koji način ne derogira neki drugi zakon i usklađen je sa pravilima Evropske unije. Predloženo je gašenje Agencije za strana ulaganja i promociju izvoza (SIEPA) i Nacionalne agencije za regionalni razvoj i obrazovanje Saveta za ekonomski razvoj i osnivanje i rad Razvojne agencije Srbije. Ideja je da se stvori efikasna ustanova koja će moći na ozbiljan i efikasan način da rad i sa domaćim i stranim investitorima. Razvojna agencija Srbije je operativni nosilac poslova, pregovara sa investitorima, ali ne donosi odluku, kao što je to ranije radila SIEPA, nego predlaže Savetu za ekonomski razvoj, a on daje Vladi na odlučivanje. Vlada Srbije donosi odluku, a u ime Vlade nadležni ministar potpisuje ugovore o podsticajima. Predviđeno je da lokalne samouprave svojim aktom odrede ko će voditi poslove investicione kancelarije. Ministar privrede treba da zna ko je lice koje mu je odgovorno za sprovođenje dogovorenih poslova i ko je odgovoran za rad sa investitorima u jedinicama lokalne samouprave. Razvojna agencija Srbije ima mogućnost da u slučaju kršenja vremenskih rokova ili drugih pritužbi predloži nadležnom ministarstvu sprovođenje nadzora nad određenom institucijom i preuzimanje poverenih poslova u cilju da investitor dobije svoja prava. Istakao je da je vrlo važna precizna kontrola učesnika, državnih organa, ali i onih koji su došli u Srbiju da rade, da stvaraju dohodak, posebno u sutuacijama kad neka od kompanija dobije određene podsticaje od države. Ta kontrola do pre godinu dana nije postojala, a sada je jasno definisano ko je za to zadužen.

U diskusiji narodni poslanici su postavili pitanja, izneli stavove i mišljenje i dali predloge i sugestije. Postavljena su sledeća pitanja:

* da li će se nastaviti sa subvencionisanjem po radniku ili tražiti novi modeli subvencionisanja, odnosno na koji način će se naći adekvatan model subvencionisanja investitora;
* kolika su dugovanja preduzeća koja su dobila subvencije.

U raspravi je izneto da je dobro da su izjednačeni strani i domaći investitori. Ministarstvo privrede, u saradnji sa Ministarstvom prosvete, nauke i tehnološkog razvoja treba da organizuje adekvatne obuke radne snage za velike investitore, posebno zanatske struke. Izneta je primedba da je u obrazloženju zakona neprecizno objašnjena tvrdnja pada bruto investicija u periodu od 2009. do 2014. godine, u prosečnom iznosu oko minus 4% godišnje. Ukazano je da je pri tom godišnji pad bruto investicija za 2013. godinu iznosio 12% i za 2014. godinu 12,7%. Treba da svaka subvencija, direktno ulaganje države iz budžeta, bude transformisano u kapital društva u koje se ulaže, a posebne subvencije budu nešto što treba razviti i nešto što će biti otvorena utakmica i na lokalnom nivou. Postojeći model subvencionisanja nije dobar, jer podstiče ekstenzivne tehnologije. Izneto je mišljenje da su donošenjem nekih zakona realno smanjene mogućnosti lokalnih samouprava za ulaganja u infrastrukturu, jer su nekim lokalnim samoupravama budžetska sredstva smanjena na 60% u odnosu na ranije periode. Permanentno se smanjuju prihodi lokalnih samouprava, tako da imaju problema sa kadrovima i infrastrukturom. Bez dobre infrastrukture nema investicija. Treba stvoriti uslove u kojima će se predsednici lokalnih samouprava boriti za investiranje, odnosno investicije. Radi toga, trebalo bi omogućiti da članovi Saveta za ekonomski razvoj budu i četiri predstavnika jedinica lokalnih samouprava predloženih od strane Stalne konferencije oppština i gradova. Treba omogućiti veći nivo transparentnosti, odnosno protoka informacija u vezi investiranja, radi što većeg učešća ljudi u ovom procesu. Važno je tražiti rešenja koja će dati više prostora ministarstvima, jedinicama lokalnih samouprava, javnim preduzećima, posebno komunalnim, da utiču na investiranje. Treba napraviti viziju i privući naše ljude koji rade u inostranstvu da ulažu, odnosno investiraju, pre svega u mesta odakle potiču. Prednost jeftine stručne radne snage treba iskoristiti i privući neke investitore, koji investiraju u istočnim zemljama, da dođu kod nas. U nerazvijenim delovima Srbije, treba otvoriti pogone u svakom selu, koji će zaposliti od 20 do 50 ljudi, da bi se zaustavilo iseljavanje u velike gradove i inostranstvo. Treba privrednicima omogućiti normalnije funkcionisanje, posebno kroz smanjenje broja propisa, a i agencija i upravnih odbora. Dobro je što je predviđena odgovornost investitora za dobijene subvencije, posebno u vezi garancija koje moraju da polože na pet godina.

Povodom diskusije, Željko Sertić, ministar privrede je istakao da u pojedinim lokalnim samoupravama nema dovoljno novčanih sredstava za obaveze koje opštine planiraju da sprovedu. Mišljenja je da se jedino gašenjem postojećih i obrazovanjem novih agencija može da uvede red. Agencija za strana ulaganja i promociju izvoza (SIEPA) i Nacionalna agencija za regionalni razvoj (NARR) imaju zajedno oko 150 zaposlenih, dok će osnivanjem Razvojne agencije Srbije broj sistematizovanih radnih mesta biti najviše 50. U jednom periodu subvencionisana su preduzeća za koje se znalo da neće moći da ispune svoja obećanja. Garancije su najviše davale „Univerzal banka“ i „Agrobanka. Istakao je da će biti nastavljeno sa dodelom državne pomoći, koja će novom uredbom biti regulisana u narednom periodu.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o ulaganjima u načelu.

U diskusiji su učestvovali Aleksandra Tomić, Dragan Karić, Goran Ćirić, Slobodan Perić, Dragan Jovanović i Željko Sertić.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Druga tačka dnevnog reda **- Razmatranje Predloga zakona o izmenama i dopunama Zakona o Agenciji za licenciranje stečajnih upravnika**

Odbor je razmotrio Predlog zakona o izmenama i dopunama Zakona o Agenciji za licenciranje stečajnih upravnika u načelu i podneo Izveštaj Narodnoj skupštini.

U uvodnim napomenama, Željko Sertić, ministar privrede je istakao da je predloženo da Centar za stečaj iz Agencije za privatizaciju bude pripojen Agenciji za licenciranje stečajnih upravnika, posebno imajući u vidu da se završava proces privatizacije. Zakon ne obuhvata stečajnu materiju, već će određene izmene biti u Zakonu o stečaju.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o Agenciji za licenciranje stečajnih upravnika u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Treća tačka dnevnog reda – **Razmatranje Predloga zakona o sporazumnom finansijskom restrukturiranju**

Odbor je razmotrio Predlog zakona o sporazumnom finansijskom restrukturiranju u načelu i podneo Izveštaj Narodnoj skupštini.

U uvodnim napomenama, Željko Sertić, ministar privrede je istakao da će predložena rešenja doprineti da se oslobodi blokade deo od preko 55000 blokiranih privrednih subjekata, da im se pridruže preduzetnici, jer oko 50% blokiranih privrednih subjekata su preduzetnici. Od tih preduzetnika 90% je blokirano od strane jedne banke, pa je predviđeno da u slučaju da je dužnik preduzetnik da se finansijsko restrukturiranje može sprovoditi iako u njemu učestvuje jedna banka i da u finansijskom restrukturiranju mogu učestvovati domaće razvojne institucije.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o sporazumnom finansijskom restrukturiranju u načelu.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Četvrta tačka dnevnog reda – **Razmatranje Predloga zakona o potvrđivanju Sporazuma između Vlade Republike Srbije i Vlade Češke Republike o razvojnoj saradnji**

Odbor je razmotrio Predlog zakona o potvrđivanju Sporazuma između Vlade Republike Srbije i Vlade Češke Republike o razvojnoj saradnji i podneo Izveštaj Narodnoj skupštini.

U uvodnim napomenama, Ksenija Milenković, vršilac dužnosti direktora Kancelarije za evropske integracije je istakla da je Sporazum potpisan u julu 2013. godine, pa ga treba potvrditi kako bi formalno stupio na snagu. Radi se o razvojnoj bespovratnoj novčanoj pomoći Republike Češke, koja će biti usmerena Republici Srbiji na najznačajnije prioritete, kao što je razvoj malih i srednjih preduzeća, zaštita životne sredine, zdravstvo i obnovljivi izvori energije.

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Češke Republike o razvojnoj saradnji.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 10 časova i 20 minuta.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |